Groenste munisipaliteite in Wes-Kaap aangewysDie span van die Drakenstein-munisipaliteit met hulle pryse wat hulle by vanjaar se Groenste Munisipaliteit-kompetisie ontvang het. Foto: Rudolf van Jaarsveldt. Die Wes-Kaapse regering het vroeër die week sy groenste plaaslike munisipaliteite vir 2019 aangewys. Die Drakenstein-munisipaliteit, ŉ munisipaliteit in die Kaapse Wynlande wat dorpe soos die Paarl, Wellington, Mbekweni, Saron, Hermon, Gouda en Simondium insluit, het met dié titel van wenner weggestap. Die Swartland-munisipaliteit is as naaswenner aangewys en Mosselbaai se munisipaliteit het derde in die jaarlikse Groenste Munisipaliteit-kompetisie geëindig. Anton Bredell, provinsiale minister van plaaslike regering, omgewingsake en ontwikkelingsbeplanning, het die wenners Dinsdagaand aangekondig. Drakenstein-munisipaliteit, die grootste munisipaliteit in die Wes-Kaap naas Stad Kaapstad, het ook ŉ prys vir innovasie ontvang vir sy vullisterrein-projek vir entrepreneurs en nog ŉ soortgelyke prys vir die elektrisiteit wat gegenereer word by die Leliefontein-reservoir “Ons is verheug en voel ongelooflik geëerd om die erkenning te ontvang. As ŉ munisipaliteit van uitnemendheid beklemtoon ons die voortgesette strewe om die ekonomie van Drakenstein op ŉ volhoubare manier te laat groei en met innovasie wil ons verseker dat al ons praktyke omgewingsvriendelik bly,” het raadslid Conrad Poole, uitvoerende burgemeester van die Drakenstein-munisipaliteit, gesê. Bredell het gesê die kompetisie is juis daarop gemik om munisipaliteite te motiveer en te inspireer om aandag te gee aan omgewingskwessies in hul streke. “Munisipaliteite speel ŉ kritieke rol in die manier waarop Suid-Afrika die uitdagings van klimaatverandering benader. As ons dorpe nie doeltreffender word nie en voorbereid is vir die uitdagings wat ons teëkom nie, sal die ekonomiese groei wat ons land benodig ook nie ŉ werklikheid word nie,” het Bredell gesê. Hy meen dit is belangrik dat munisipaliteite veral hul hulpbronne beter moet aanwend. “Hulpbronne soos water en elektrisiteit moet optimaal bestuur word en afval moet verminder word. Ons moet hulpbronne spaarsamig en verstandig gebruik en sorg dat toegang tot hierdie hulpbronne billik met alle gemeenskappe gedeel word.” Munisipaliteite is in die kompetisie in verskillende kategorieë beoordeel. Daar is gekyk na die manier waarop hulle hul afval, biodiversiteit, water, luggehalte en natuurbewaring bestuur. “Met hierdie kompetisie wil ons erkenning gee vir die werk wat die munisipaliteite doen om hulle gemeenskappe meer omgewingsvriendelik en veerkragtig te maak,” het Bredell gesê. Die wenners in die verskillende kategorieë was: Drakenstein-munisipaliteit het as deel van die kompetisie ŉ kontantprys van R260 000 gewen. Swartland het ŉ kontantprys van R140 000 gewen en Mosselbaai R100 000.